Togo

Togo, or Togoli jumhuri (Fransesa: Republique Togolaise) fol resmi name, is dexa in Afrikali garebi.

Xorfe dessisayum finfe sesocoyum cennyan kostali zona le is centra de gulamli xogyo. Xorfe 1884 Doyci le krasia hin zona. Xafe unyum globali jange Franse le cudu krasia fe Togo. Togo le ikawkalcu fe 1960.

Jangetimli krasiayen Gnassingbé Eyadéma le bawlupul krasia Togo dur kriban caredes nyan xofe 1967. Tesu bete Faure Gnassingbé le iscu presidiyen xafe Eyadéma su morcu fe mesi 2, 2005. Jangetim le sahay te ji posjui krasiamen.

Geografi
Togo is dexa in Afrikali garebi. Tosu peryaje is 56,785 km². Of hinto 2,400 km² bekoberi sui. Hay tiga jali dexa wey Togo. Fe garebi hay Gana (1098 km di dexali byan), fe utara hay Burkina (131 km) ji fe dongo hay Benin (651 km). Fe sude hay daybahari Atlanti. Kosta lungo fe limades sisa km.

Maxim gao loka is Mont Agou fe 986 m. Demo maxori ogar in sude nere fe Atlantili kosta.

Demo
Demoje is 8,608,444 insan (tahmini fe 2020). Fransesa is resmi basa. Dua denlokali basa of sude is nasyonli basa. Dini de 43.7 ofcen di demo is kristoismo.

Ren tahmini ki demoje de Togo fe 2010 le careple dayo kom 1960. Kriban sisades ofcen di demoje minmo lawo kom duades lima nyan. 42.8 ofcen ogar in xaher fe 2020.

Krasia
Togo is presidiyenli jumhuri. To le ikawkalcu of Franse fe 27 de mesi 4, 1960. Hin dina is nasyonli jaxneli dina. To name "ikawkalyali dina".

Presidiyen Faure Gnassingbé is dexakef xorfe 4 de mesi 5, 2005. Victoire Tomegah Dogbé is krasiakef xorfe 28 de mesi 9, 2020.

Demo seleti Presidiyen in tupyo. Jandan maxoriya kufi cel na triunfa. Tupyo beorganisa fe moy lima nyan.

Ofatalar

 * Africa :: Togo The World Factbook - Central Intelligence Agency